Landwye afsondering ‘regte ding om te doen’Pres. Cyril Ramaphosa spreek Maandagaand die nasie toe. (Foto: Jairus Mmutle/GCIS) Kenners meen hoewel ŉ algehele landwye afsondering (lockdown) ŉ drastiese stap is, is dit tog uiters nodig om die verspreiding van die nuwe koronavirus oftewel Covid-19 in Suid-Afrika hok te slaan. Pres. Cyril Ramaphosa het Maandagaand afgekondig dat ŉ algehele landwye afsondering vir 21 dae ingestel sal word. Dit tree Donderdag 26 Maart om 00:00 in werking. Die Suid-Afrikaanse Nasionale Weermag (SANW) is ook reeds op ŉ gereedheidsgrondslag geplaas om die polisie en ander staatsdepartemente by te staan te midde van die nuwe maatreëls. John Steenhuisen, DA-leier, sê die DA verwelkom dié besluit. “Om ons land te sluit en die SANW te ontplooi is iets wat geen Suid-Afrikaner ooit in vredestyd sou wou sien nie, maar gegewe die erns van die saak is dit absoluut die regte ding om te doen,” meen hy. John Steenhuisen. (Foto: David Ritchie/ANA) Steenhuisen sê die bedreiging wat Covid-19 vir Suid-Afrika inhou, is soortgelyk aan ŉ oorlogsituasie. “Drie weke lange drastiese maatreëls kan nou baie lewens red en kritieke tyd vir ons gesondheidsorgpersoneel koop om die krisis te hanteer soos dit ontvou. As ons nie nóú hierdie opoffering maak nie, sal ons op die lange duur ŉ baie groter prys betaal.” Die landbouorganisasie TLU SA het ook sy gewig agter die president se besluit gegooi. “Dit is in belang van Suid-Afrika,” sê Louis Meintjes, president van TLU SA, op sy beurt. “Ons is verheug dat die president veral in hierdie tyd die belangrike rol van die kommersiële boer om voedselsekerheid en -lewering te verseker, erken. Dit is egter belangrik om in gedagte te hou dat die algehele landbou-waardeketting hierby ingesluit moet word. Die boer kan nie sy produkte by afsetpunte kry indien onderdele en brandstof nie ook beskikbaar is nie.” Dr. Pieter Groenewald. (Foto: VF Plus) Volgens dr. Pieter Groenewald, VF Plus-leier, blyk ŉ algehele landwye afsondering die beste praktyk te wees in ander lande om lewensverlies te voorkom. Lande wat reeds ŉ algehele landwye afsondering afgekondig het te midde van die Covid-19-pandemie sluit onder meer in: Italië, België, Frankryk, Spanje, Duitsland, die Tjeggiese Republiek, Portugal en Nieu-Seeland. Groenewald sê die VF Plus is egter bekommerd aangesien Ramaphosa self erken het dat die land se gesondheidsdienste nie in staat sal wees om ŉ groot uitbreking van die virus te hanteer nie. Die party is ook bekommerd oor die ekonomie. “Die inperking van drie weke hou ernstige gevolge in vir die ekonomie en sal werkverliese tot gevolg hê, maar dit kan veel erger wees en selfs tot drie maande duur indien dit nie nougeset deur almal nagekom word nie,” sê Groenewald. Die Stad Kaapstad het op sy beurt ook ŉ algehele landwye afsondering verwelkom. Die Stad doen ŉ beroep op sy inwoners om kalm te bly aangesien kruidenierswinkels en apteke steeds oor die volgende drie weke oop sal wees.